**MEMORANDUM O SARADNJI U OBLASTI TURIZMA**

 **između**

**MINISTARSTVA ODRŽIVOG RAZVOJA I TURIZMA CRNE GORE**

**i**

 **MINISTARSTVA PRIVREDE REPUBLIKE SRBIJE**

 Ministarstvo održivog razvoja i turizma Crne Gore i Ministarstvo privrede Republike Srbije (u daljem tekstu: Strane),

 u želji za daljim razvojem i jačanjem bilateralnih veza, prijateljstva i obostrano korisne saradnje,

 uvjerene u značaj turizma kao faktora ekonomskog razvoja i uzajamnog razumijevanja među ljudima,

 visoko cijeneći ulogu dijaloga i konsultacija na raznim nivoima između Strana o pitanjima od obostranog interesa,

dogovorili su sljedeće:

**Član 1.**

 Strane će težiti i podsticati jačanje saradnje u oblasti turizma kao sektora sa velikim potencijalom za doprinos ukupnom ekonomskom razvoju u obije države. Saradnja u oblasti turizma će se realizovati u skladu sa odredbama ovog Memoranduma i nacionalnih zakonodavstava svake od Strana.

**Član 2.**

 Strane će preuzeti neophodne mjere za osiguranje što jednostavnijeg prelaska međudržavne granice tokom cijele godine i osiguranje bezbijednosti turista koji putuju iz jedne u drugu državu u skladu sa svojim nadležnostima, nacionalnim i međunarodnim standardima.

**Član 3.**

 Strane će ohrabrivati posjete turističkim destinacijama u dvije države.

 Strane će omogućiti unaprijeđenje turističkog prometa između dvije države promovisanjem saradnje između odgovarajućih subjekata i organizacija koje posluju u oblasti turizma.

 Strane će podsticati distribuciju turističkih publikacija i promotivnog materijala u dvije države, kao i podsticati turističke manifestacije, zajedničke projekte i slično.

 Strane će podsticati kreiranje i izradu zajedničkih turističkih proizvoda, kroz aktivnosti dvije nacionalne turističke organizacije, koji će biti konkurentni na trećim turističkim tržištima i zajednički ih plasirati.

**Član 4.**

 Strane će razmjenjivati iskustva i informacije koje se odnose na turističko poslovanje, koje će imati pozitivan uticaj na nacionalne i lokalne turističke organizacije, turistička preduzeća i strukovna udruženja u skladu sa zakonima i propisima u svakoj državi posebno.

**Član 5.**

 Strane pridaju poseban značaj važnosti moguće saradnje u oblasti investicija u turizam. U tom cilju će se razmjena informacija u vezi sa investicionom podrškom odvijati u skladu sa domaćim zakonodavstvom Strana i u okviru investicionih mogućnosti.

**Član 6.**

 Resorni ministri obije Strane periodično će održavati konsultacije o pitanjima u vezi sa razvojem bilateralnih odnosa u oblasti turizma.

 Takođe, biće organizovane konsultacije na službenom nivou i nivou eksperata.

Konsultacije i sastanci, između ostalog, odnosiće se na:

* podsticanje i produbljivanje bilateralne saradnje i pokretanje zajedničkih aktivnosti u oblasti turizma;
* razmjenu eksperata između dva Ministarstva, organizovanje seminara i obuka u cilju razmatranja inicijativa i projekata od uzajamnog interesa i obezbjeđenja najboljih iskustava za rad dvije administracije;
* saradnju na utvrđivanju, pripremi, prezentaciji i realizaciji projekata od uzajmanog interesa, koji se odvijaju u okviru postojećih organizacija i inicijativa, kao i zajedničke nastupe ka potencijalnim donatorima;
* podsticanje saradnje nacionalnih turističkih organizacija na izradi projekata u okviru prekogranične i drugih vrsta međunarodne saradnje u cilju jačanja kapaciteta podizanja nivoa obrazovanja i vidljivosti obije turističke destinacije;
* podrška nacionalnim turističkim organizacijama u razvoju koncepta zajedničkog predstavljanja destinacija na trećim, a prije svega prekomorskim tržištima, uključujući izradu zajedničkog promotivnog materijala u elektronskoj i štampanoj formi, zajedničke kampanje, zajedničkog nastupa na sajmovima, na prekomorskim tržištima, obostrano finansiranje studijskih posjeta novinara i turoperatora sa prekomorskih tržišta obijema destinacijama;
* definisanje potreba i modela istraživanja u domenu turizma relevantnih za obije destinacije, kao i zagovaranje intersektorske saradnje sektora turizma sa drugim relevantnim sektorima;
* razmjena znanja i iskustava kao i obezbjeđenje uslova za edukaciju predstavnika nacionalnih turističkih organizacija i podsticanje uzajamne podrške u njihovom radu u okviru međunarodnih organizacija, uključujući i rad na uspostavljanju tzv. mreže nacionalnih turističkih organizacija Jugoistočne Evrope;
* tekuća pitanja u međunarodnim odnosima i druga pitanja od zajedničkog interesa.

**Član 7.**

 Strane će u direktnoj komunikaciji određivati nivo, termine, dnevni red i mjesto održavanja konsultacija.

**Član 8.**

 U slučaju kada je to potrebno, predstavnici obije Strane u trećim državama i međunarodnim organizacijama, kao i na međunarodnim konferencijama i sastancima, međusobno će se konsultovati o pitanjima od zajedničkog interesa.

**Član 9.**

 Uzajamnim pristankom Strana, izmjene i dopune ovog memoranduma mogu se vršiti u formi zasebnih protokola koji su sastavni dio Memoranduma.

**Član 10.**

 Ovaj memorandum stupa na snagu danom potpisivanja i ostaje na snazi tri (3) godine, ukoliko ga jedna od Strana ne otkaže u pisanoj formi diplomatskim putem. U tom slučaju, Memorandum će prestati da važi tri (3) mjeseca od datuma prijema tog obaveštenja.

Sačinjeno u…………….............., dana ………………............. 2014. godine, u po dva (2) primjerka, na crnogorskom i srpskom jeziku, pri čemu su svi tekstovi podjednako autentični.

|  |  |
| --- | --- |
| **Za Ministarstvo održivog razvoja i** **turizma Crne Gore****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** | **Za Ministarstvo privrede** **Republike Srbije****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |